|  |  |  |
| --- | --- | --- |
| Agrb  | **NOGOMETNI SAVEZ ZAGREBAČKE ŽUPANIJE**10020 ZAGREB, Remetinečka cesta 75/ATel./fax: 01/6552-072; tel.: 01/6524-664e-mail: nszz@zg.htnet.hr [www.nszz.hr](http://www.nszz.hr/) Ž-R Z. B. 2360000-1101356853 ⦁ MB: 0876356 OIB 69439244113  |  |
|  |

Izvršni odbor Nogometnog saveza Zagrebačke , temeljem članka 31. Statuta Hrvatskog nogometnog saveza, Odluke Izvršnog odbora HNS-a o sustavu stalnih natjecanja i članka 38. Statuta Nogometnog saveza Zagrebačke županije na sjednici održanoj 28.06. 2017. usvojio je

**P R O P O Z I C I J E**

**NATJECANJA ZA PRVENSTVO IV NOGOMETNE LIGE SREDIŠTA ZAGREB ZA NATJECATELJSKU 2017/2018. GODINU**

**OPĆE ODREDBE – SUDIONICI, SASTAV LIGA I KALENDAR NATJECANJA**

**Članak 1.**

Sudionici natjecanja u IV NL-e Središta Zagreb su:

|  |  |  |
| --- | --- | --- |
| 1. | NK DINAMO –Odranski Obrež |  9. NK PONIKVE, Zagreb |
| 2. | NK GAJ MAČE, Mače | 10. NK MLADOST -Petrinja |
| 3. | NK GRADIĆI,Gradići | 11. NK SAVA, Strmec |
| 4. | NK KARLOVAC 1919,Karlovac | 12. NK SAVSKI MAROF,Prigorje Brd. |
| 5. | NK SAMOBOR | 13. NK SLUNJ |
| 6. | NK MLADOST, Zabok | 14. NK JARUN-Zagreb |
| 7. | NK STUPNIK | 15. NK CROATIA -Hrastje |
| 8. | NK POLET, Buševec | 16. NK ZELINA, Zelina |

U natjecateljskoj sezoni 2017/2018 IV NL-a SREDIŠTA ZAGREB brojit će 16 klubova.

**Članak 2.**

Ligom rukovodi Nogometni savez Zagrebačke županije (u daljnjem tekstu NSZŽ), sa sjedištem u

Zagrebu, Remetinečka 75 a.

**Članak 3.**

Natjecanje se odvija po dvostrukom bod sustavu i to u dvije nogometne sezone, jesen i proljeće.

**Članak 4.**

Raspored parova se utvrđuje ždrijebom broja pojedinog sudionika i to predstavlja ključ za primjenu Bergerove tablice.

Kalendar natjecanja donosi Izvršni odbor Nogometnog saveza Zagrebačke županije, a na prijedlog Povjerenika za natjecanje. Utvrđeni termini u Kalendaru natjecanja ne mogu se mijenjati osim u slučaju više sile. U tom slučaju Povjerenik može izvršiti promjenu termina i satnice pojedine utakmice ili cijelog kola. Poslijedna dva kola prvenstva igraju se istog dana i u isto vrijeme o čemu odlučuje Povjerenik natjecanja. Ako klubovi iz opravdanih razloga traže promjenu termina odigravanja utakmice, prije tog su dužni međusobno postići pismeni sporazum i isti dostaviti Povjereniku za natjecanja najkasnije 10 (deset) dana prije termina za odigravanje utakmice.

U izuzetnim slučajevima (elementarne nepogode i slično), Povjerenik lige može promijeniti termin utvrđen kalendarom najkasnije tri (3) dana prije odigravanja utakmice ili izvršiti zamjenu domaćinstva za pojedinu utakmicu.

**ORGANIZACIJA UTAKMICA – OBVEZE I ODGOVORNOSTI**

**Članak 5.**

Organizaciju utakmice provode klubovi koji igraju na domaćem terenu i obvezni su brinuti o uspjehu organizacije utakmice.

Klub domaćin isključivo je nadležan za red i sigurnost prije, tijekom i nakon utakmice i bit će pozvan na odgovornost zbog bilo kojeg incidenta, te može biti kažnjen u skladu sa odredbama Disciplinskog pravilnika HNS.

U slučaju nastanka štete, klub domaćin oslobađa Hrvatski nogometni savez i Nogometni savez zagrebačke županije svih zahtjeva za naknadu štete nastale organizacijom utakmice.

Klub domaćin obvezan je utakmicu snimiti s jednom (1) video/DVD kamerom, te VHS video kazetu/DVD predati delegatu neposredno po završetku utakmice. Kamera se mora nalaziti na tribini ili na povišenom položaju (min. 3 m) time da je kamera na poziciji središnje crte terena za igru.

Klub domaćin obavezan je osigurati neophodne tehničke uvjete i licenciranu osobu za pisanje zapisnika i izvještaja utakmice u HNS aplikacijskom sustavu COMET HNS (http://comet.hns.cff.hr).

Nogometna rukovodstva sa sjedištem u mjestu odigravanja utakmica obvezna su pružiti svu neophodnu pomoć za uspješnu organizaciju utakmice.

Svi klubovi IV NL-e Središte Zagreb (U daljnjem tekstu IV NL-a Središte Zagreb) obvezni su imati posebnu fax liniju i omogućiti primanje fax poruka 24 sata dnevno.

**Članak 6.**

Gostujući klub je obvezan pravovremeno obavijestiti domaći klub o vremenu dolaska u mjesto, odnosno na igralište - stadion odigravanja utakmice.

Klub domaćin je obvezan poduzeti sve potrebne mjere za sigurnost sudaca, delegata i gostujuće momčadi, za vrijeme odigravanja utakmice i sve do napuštanja igrališta - stadiona odgovarajućim prijevoznim sredstvom.

Klub domaćin je obvezan na svim prvenstvenim utakmicama osigurati medicinsku službu i prikladno osobno vozilo kojim će se, u slučaju potrebe, ozlijeđeni prevesti do najbliže zdravstvene ustanove.

Klub domaćin obvezan je postupiti u skladu s odredbama ovog članka jer se u protivnom utakmica neće odigrati, a isti će snositi sve posljedice neodigravanja utakmice.

**Članak 7.**

Prvenstvene utakmice klubova IV NL-e Središta Zagreb se igrati na igralištima koja u svemu odgovaraju propisima Pravila nogometne igre i Pravilnika o nogometnim natjecanjima i koja su registrirana od strane nadležnog nogometnog tijela.

**Članak 8.**

Za odigravanja utakmica IV NL-e Središta Zagreb klub domaćin obvezan je osigurati pet (5) ispravnih lopti koje u svemu moraju odgovarati propisima Pravila nogometne igre. U slučaju da se utakmica igra na snijegom pokrivenom terenu, lopte moraju biti crvene boje.

**Članak 9.**

Klub domaćin obvezan je osigurati nosila i potrebno osoblje za iznošenje ozlijeđenih igrača izvan terena za igru (minimum 4) kao i potreban broj redara (redarsku službu) vidljivo obilježenih.

**Članak 10.**

Točenje alkoholnih pića dopušteno je samo sukladno Pravilniku o sigurnosti na nogometnim utakmicama HNS-a.

Bezalkoholna pića mogu se točiti samo u plastičnim čašama.

Za vrijeme odigravanja prvenstvenih utakmica, u igralištu pored terena i u zaštitnim kabinama, zabranjena je upotreba duhanskih proizvoda.

Za vrijeme odigravanja prvenstvenih utakmica, u igralištu pored terena, u zaštitnim kabinama mogu se nalaziti slijedeće službene osobe:

- predstavnik kluba s licencom IV NL Središta Zagreb,

- trener i pomočni trener uz obvezno posjedovanje licence IV NL Središta Zagreb,

- zamjenski igrači u sportskoj opremi (do sedam),

- fizioterapeut u sportskoj opremi i licencom IV NL Središta Zagreb,

- medicinsko osoblje s licencom IV NL Središta Zagreb,

- rukovoditelj osiguranja s licencom IV NL Središta Zagreb,

U igralištu s unutarnje strane ograde, mogu se još nalaziti:

-medicinsko osoblje s posebnom oznakom i 4 osobe uz nosila, posebno označene, za iznošenje ozlijeđenih igrača izvan terena,

- liječnička služba i vozač dežurnih kola za prijevoz ozlijeđenih igrača,

- minimum 10 dodavača lopti obučenih u sportsku opremu različite boje od boje dresova obje momčadi,

- fotoreporteri i snimatelji s odgovarajućim oznakama.

**Članak 11.**

Klub domaćin dužan je osigurati odvojeno područje na tribinama za gostujuće navijače, te u slučaju očekivanja ili najave većeg broja navijača gostujućeg kluba, izdvojiti posebnu blagajnu za taj sektor gledališta.

Gostujući klub dužan je najmanje 48 sati prije utakmice obavijestiti klub domaćin o načinu i organizaciji dolaska većeg broja navijača.

Za nerede ili izgrede koji se dogode u dijelu igrališta koji je rezerviran za gostujuće navijače, gostujući klub ima objektivnu odgovornost te podliježe disciplinskim sankcijama.

**Članak 12.**

Klubovi su odgovorni za ponašanje svojih igrača, službenih osoba, članova, navijača i svake druge osobe koja obavlja dužnost na utakmici u ime kluba.

Promocija ili objava, na bilo koji način, političkih poruka ili bilo kojih drugih političkih djelovanja unutar ili u neposrednoj blizini stadiona strogo je zabranjena uoči, tijekom ili nakon završetka utakmice,

**PRAVO NASTUPA**

**Članak 13.**

Pravo nastupa imaju svi pravilno registrirani igrači koji su navršili 17 godina života i koji su stekli pravo nastupa na prvenstvenim utakmicama, temeljem odredbi Pravilnika o statusu igrača i registracijama HNS-a.

Iznimno, na prvenstvenim utakmicama mogu nastupiti i igrači koji su navršili 16 godina života, a kojima je specijalna liječnička komisija odobrila nastup za prvu momčad. Odobrenje se treba ovjeriti u nadležnom županijskom nogometnom savezu, a vrijedi šest mjeseci od dana izdavanja.

Na utakmicama IV NL Središta Zagreb mogu nastupiti samo oni igrači koji su proglašeni zdravstveno sposobni, što mora biti upisano u športsku iskaznicu, ovjereno potpisom liječnika i pečatom ovlaštene zdravstvene ustanove u kojoj je obavljen pregled.

Rok valjanosti liječničkog pregleda vrijedi 6 (šest) mjeseci od dana upisa u športsku iskaznicu. Ukoliko liječnik proglasi igrača zdravstveno sposobnim za određeno vrijeme kraće od onoga označenog u prethodnom stavku ovog članka, to upisuje u športsku iskaznicu, a igrač može nastupiti od dana upisa pregleda do dana kada ističe određeno vrijeme upisa sposobnosti. Igrač koji nije liječnički pregledan, odnosno koji nije obavio liječnički pregled u određenom roku ili kome je od strane liječnika zabranjeno igranje, kao i igrač kome liječnički pregled nije upisan u iskaznicu, a delegatu utakmice nije stavio na uvid službenu potvrdu o izvršenom liječničkom pregledu, ne može nastupiti na javnoj utakmici.

Igrač koji nema upisan liječnički pregled u iskaznici može nastupiti na javnoj utakmici samo ako u trenutku kada mu to delegat zatraži, ima kod sebe službenu potvrdu o izvršenom liječničkom pregledu. Potvrda o izvršenom liječničkom pregledu iz ovog stavka treba biti izdana od strane ovlaštenog liječnika, odnosi se na pojedinog igrača i vrijedi najduže 15 dana od dana izdavanja.

Na prvenstvenim utakmicama nemaju pravo nastupa igrači koji se nalaze pod suspenzijom, kaznom zabrane igranja i automatskom kaznom zbog tri opomene.

Automatsku kaznu zabrane igranja jedne prvenstvene utakmice nastalu zbog dobivene tri opomene, igrač izdržava na prvoj sljedećoj prvenstvenoj utakmici.

Tijelo koje vodi natjecanje obvezno je pismeno izvijestiti klub o igračima koji su pod automatskom kaznom, a klubovi su obvezni tijelo koje vodi natjecanje izvijestiti o broju opomena igrača koji se tijekom prvenstva registrira za klub.

Na prvenstvenim utakmicama IV NL Središta Zagreb klubovi su obvezni započeti utakmicu s najmanje 3 (tri) igrača starosti do 21 godine. Pod igračem starosti do 21 godine, podrazumijeva se igrač koji na dan 01. 07. 2017. nije bio stariji od 21 godine. U prvom poluvremenu utakmice igrača starosti do 21 godine može zamijeniti samo igrač starosti do 21 godine. Ukoliko nakon zamjene u igri na strani jedne momčadi ostaje najmanje tri igrača starosti do 21 godine, igrača starosti do 21 godine u prvom poluvremenu može zamijeniti stariji igrač.

**Članak 14.**

U natjecanju IV NL Središta Zagreb dopušten je nastup najviše dva (2) igrača strana državljana na utakmici.

Igračima iz prethodnog stavka ne smatraju se igrači koji imaju dvojno državljanstvo, od kojih je jedno hrvatsko te igrači državljani zemalja članica Europske unije i Europskog ekonomskog prostora.

Igrač koji je upisan u zapisnik utakmice, smatra se da na utakmici nije nastupio ukoliko nije ušao u igru.

**Članak 15.**

Na svim prvenstvenim utakmicama mogu biti imenovana do najviše sedam (7) zamjenskih igrača, koji mogu zamijeniti najviše pet (5) igrača**.**

**DELEGAT UTAKMICE**

 **Članak 16**.

Za svaku prvenstvenu utakmicu Povjerenik natjecanja IV NL Središta Zagreb određuje delegata koji zastupa rukovodstvo natjecanja, kontrolira suđenje i ima vrhovni nadzor na utakmici.

Delegat je obvezan kompletan zapisnik s utakmice (zapisnik utakmice i izvještaj o utakmici) sačiniti odmah po završenoj utakmici u nazočnosti ovlaštenih predstavnika klubova.

Kompletan zapisnik u dva primjerka, te video-kazete snimljene utakmice s ocjenom i izvješćem o suđenju, delegat dostavlja Povjereniku natjecanja IV NL Središta Zagreb u roku od 48 sati nakon odigrane utakmice.

Po jedan primjerak kompletnog zapisnika, delegat uručuje službenim predstavnicima klubova odmah po zaključenju zapisnika.

Delegat je dužan primjerak kompletnog zapisnika putem telefaxa dostaviti u sjedište IV NL Središta Zagreb odmah po završetku utakmice.

Delegat je dužan ODMAH nakon odigrane utakmice, telefonski izvijestiti Povjerenika o rezultatu utakmice (do 10 minuta od završetka).

Delegat rukovodi sastankom (mitingom) službenih osoba i predstavnika klubova pred utakmicu, a koji se održava 60 minuta prije početka utakmice. Sportska oprema prezentirana i utvrđena na mitingu, te zapisnički konstatirana ne može se više samovoljno mijenjati.

Delegat je obvezan izvršiti i druge radnje koje mu povjeri Povjerenik za natjecanje.

**Članak 17.**

Za svaku prvenstvenu utakmicu obvezno se sačinjava zapisnik o odigranoj utakmici prema obrascu kojeg je utvrdio HNS.

Delegat, sudac i službeni predstavnici klubova obvezno se brinu o pravilnom unošenju podataka u zapisnik utakmice, koji su obvezni svojeručno potpisati.

U slučaju odsutnosti ili odstranjenja službenog predstavnika kluba s klupe za službene osobe od strane suca, zamjenjuje ga kapetan momčadi.

**SUCI UTAKMICE**

**Članak 18.**

Za sve prvenstvene utakmice Povjerenik za suđenje određuje suce s «A» (suđenje) i «B» (pomoćno suđenje) liste suđenja IV NL Središta Zagreb.

**Članak 19.**

Sudac je obvezan u zapisnik o odigranoj utakmici unijeti svoje primjedbe i zapisnik svojeručno potpisati.

Suci su obvezni u zapisnik unijeti pismenu prijavu protiv igrača i nogometnih djelatnika za prekršaje učinjene prije, za vrijeme i poslije utakmice.

**Članak 20.**

Prvenstvene utakmice sude suci s Liste sudaca za suđenje IV NL Središta Zagreb dok pomoćni suci moraju biti s liste za pomoćno suđenje IV NL Središta Zagreb. U slučaju nedolaska određenog suca na suđenje u vrijeme određeno za početak utakmice ili u slučaju povrede suca za vrijeme utakmice četvrti sudac preuzima dužnost suca.

Ukoliko na utakmicu ne dođu sudac i pomoćni suci, klubovi će se sporazumjeti da utakmicu može suditi jedan od nazočnih sudaca s liste sudaca za suđenje IV NL Središta Zagreb , (Prve, Druge, Treće) HNL, a tako dogovoreni sudac mora odabrati pomoćne suce koji su sa Liste za pomoćno suđenje IV NL Središta Zagreb (Prve, Druge, Treće) HNL.

Ako se klubovi ne sporazume, delegat utakmice će odlučiti koji će sudac (koji ispunjava uvjete da se nalazi na Listi sudaca za suđenje saveznog ranga HNL-a) suditi utakmicu, a on si odabire pomoćnike iz prethodnog stavka, što sve treba zapisnički utvrditi.

**Članak 21.**

Sudac koji se u svezi s obavljanjem svoje dužnosti nedovoljno zalaže ili se ne pridržava odnosno ne provodi zaključke, odluke i upute nadležnih organa ili koji pokaže nedovoljno poznavanje Pravila nogometne igre ili propisa organa HNS-a, a u svezi s nogometnim natjecanjima, biti će izostavljen u jednom ili više kola, a u ponovljenom ili težem slučaju pokrenuti će se i disciplinski postupak.

Za izostavljanje od obavljanja dužnosti nadležan je Povjerenik za suđenje.

**Članak 22.**

Sudac (ili kada je primjenjivo pomoćni sudac) nije odgovoran za bilo kakav oblik ozljede igrača, službene osobe ili gledatelja, bilo kakav oblik oštećenja imovine ili bilo koji drugi gubitak koji pretrpi pojedinac, klub,tvrtka, savez ili slično tijelo, zbog neke odluke koju je donio u smislu Pravila igre u odnosu na normalni postupak potreban radi održavanja, odigravanja i kontrole utakmice.

**TEREN ZA IGRU I STADIONI – UVJETI ZA ODIGRAVANJE PRVENSTVENIH UTAKMICA**

**Članak 23.**

Prvenstvene utakmice mogu se igrati samo na terenu koji je osposobljen za igru.

Minimalne dimenzije igrališta su 100x64 metara.

Domaći klub obvezan je pripremiti teren tako da bude potpuno podoban za odigravanje utakmice. Ukoliko gostujući klub ima primjedbe na nepravilnosti mjera na igralištu, dužan je to u pismenom obliku predati sucu utakmice, na sastanku sudaca, delegata i predstavnika klubova, 60 minuta prije početka utakmice.

Pregled terena mora se obaviti u nazočnosti oba kapetana i to u vrijeme određeno za početak utakmice. Izuzetno, pregled se može obaviti i ranije, ali istog dana i uz obveznu nazočnost kapetana obje momčadi i suca utakmice.

Da li je teren nepodoban za igru zbog nevremena ili zbog nečeg drugog, što spada u višu silu, odlučuje jedino sudac, koji je određen suditi utakmicu.

Sudac i delegat obvezni su unijeti u zapisnik utakmice donesenu odluku o nepodobnosti terena i zapisnik dostaviti u sjedište IV NL Središta Zagreb u roku od 24 sata, uz prethodnu obavijest telefonom, odnosno telefaksom.

Delegat je dužan o eventualnoj odluci o nesposobnosti terena izravno komunicirati s Povjerenikom lige putem telefona.

**Članak 24.**

Na terenu za igru za vrijeme odigravanja utakmice zabranjen je bilo koji oblik reklamiranja.

Na mrežama, kutnim zastavicama ili vratima ne može biti izvješen reklamni materijal ili pribor (npr. kamere, mikrofoni i sl.). Također je zabranjena reprodukcija logotipa na travnatom dijelu terena za igru (korištenjem lasera i sl.)

**Članak 25.**

Igrališta na kojima se odigravaju utakmice mora biti registrirana od strane nadležnog ŽNS, a rješenje o registraciji igrališta biti istaknuto na vidnom mjestu u prostoriji za pisanje zapisnika.

Igrališta moraju imati punu ogradu visine 1.60 metara, udaljenu od uzdužnih linija najmanje 2 metra i od poprečnih linija 3 metra.

Igralište mora imati koridor dimenzija 3.00 metara širine (minimum) x 2.20 metara visine (minimum) te mora biti natkriven.

Igralište u svom sastavu mora imati:

1. 3 svlačionice s najmanje 20 mjesta svaka,

2. 2 kupaonice s toplom vodom i odgovarajućim brojem tuševa.

3. sanitarni čvor, odvojen od publike i sanitarni čvor za gledatelje,

4. prostoriju za anti-doping kontrolu

5. prostoriju za pisanje zapisnika,

6. prostoriju za suce i odvojenu za sutkinju(e) s kupaonicom,

7. uz uzdužnu crtu igrališta natkrivene 2 kabine za igrače i službene osobe (najmanje 12 osoba),

8. kabinu za delegata i liječnika

9. semafor za pokazivanje rezultata

Igrališta-stadioni moraju ispunjavati i slijedeće uvjete:

1. da na igralištu postoji razglasni uređaj,

2. da su ispunjeni uvjeti za rad javnih medija, uz natkrita mjesta (kabina) za rad kamermana, eventualno novinara,

3. da postoji rješenje za smještaj osoba s invaliditetom,

4. da imaju stroj za obilježavanje linija igrališta i da isto izvode ekološkom bojom

5. jarbole za zastave- minimum 4.

Klubovi moraju imati najmanje jedno pomoćno igralište minimalnih dimenzija 100x64 m koje je u njihovom vlasništvu ili postoji ugovor o najmu ili poligon površine najmanje 3000 m2.

Klubovi moraju imati poligon za obuku i trening sa potrebnim brojem pomagala.

**Članak 26.**

Klub domaćin dužan je osigurati prostorije za provođenje doping kontrole. Prostorije sačinjavaju:

- prostorija za čekanje, koja mora biti opremljena hladnjakom s dozvoljenim pićima i čašama za piće,

- prostorija s radnom površinom za popunjavanje obrazaca i rad s uzorkom.

Pristup prostorijama i lokacija prostora za provođenje doping kontrole trebaju biti jasno označene natpisom

DOPING KONTROLA.

**Članak 27.**

Klub domaćin dužan je osigurati prostoriju za sastanak službenih osoba i predstavnika klubova, koji će se održati

60 minuta prije početka utakmice pod rukovodstvom delegata utakmice, a kojem obvezno prisustvuju:

- suci utakmice,

- predstavnici klubova,

- rukovoditelj osiguranja kluba domaćina,

- rukovoditelj stadiona kluba domaćina.

U slučajevima kada to ocijeni potrebnim delegat može zatražiti da sastanku prisustvuju i rukovoditelji pojedinih službi i tijela uključenih u organizaciju utakmice.

Na sastanku se obavlja provjera svih obavljenih zadataka u pripremi za odigravanje utakmice koji proizlaze iz odredbi Pravilnika o nogometnim natjecanjima, Propozicija natjecanja, Odluke o sigurnosti na nogometnim utakmicama, Zakona o javnom okupljanju, te ostalih odluka Izvršnog odbora HNS-a.

**NOGOMETNI TRENERI**

**Članak 28.**

Trener može obavljati svoju dužnost na prvenstvenim utakmicama samo ako ima dozvolu za rad (najmanje licencu A) izdanu od Instruktora Središta Zagreb. Ukoliko delegat utvrdi da trener ne ma licencu, neće mu dozvoliti da bude u ograđenom djelu igrališta, predviđen za zamjenske igrače i službene osobe, niti da bude upisan u zapisnik kao trener. Plaćeni treneri ne mogu nastupati na prvenstvenim utakmicama svojih klubova kao igrači.

Trener je obvezan prisustvovati utakmici koju igra momčad za koju je licenciran. Delegat je obvezan upisati u zapisnik i izvještaj s utakmice ukoliko neka momčad ne ma trenera ili utakmicu napusti prije završetka.

**ZABRANA NASTUPA ZBOG SUSPENZIJE**

**Članak 29.**

Suspendirana momčad, odnosno sve momčadi suspendiranog kluba ne mogu nastupiti na javnoj utakmici sve dok traje suspenzija.

**ŽALBA**

**Članak 30.**

Žalbe na utakmice podnose se Povjereniku lige koji ih rješava u prvom stupnju.

Žalbe po svim osnovama moraju se najaviti preporučenom poštom ili telefaxom u roku od dva (2) dana od dana odigravanja utakmice. Žalbe u zadnja tri kola dostavljaju se u roku od 24 sata od odigrane utakmice. Obrazloženje žalbe mora se dostaviti u dva primjerka, s dokazom o uplaćenoj taksi u roku od tri (3) dana od dana odigravanja utakmice.

Za utakmice posljednja tri kola prvenstva, žalbe se najavljuju i dostavljaju u roku od dva (2) dana od dana

odigravanja utakmice.

Ukoliko rok za žalbu ističe u nedjelju ili na državni praznik, on se produžava na prvi slijedeći dan.Odluke o podnijetim žalbama na utakmice donose se najkasnije u roku od četrnaest (14) dana od dana prijema žalbe, odnosno dva (2) dana slučaju žalbe na utakmice iz posljednja tri kola prvenstva.

**PRISTOJBE NA ŽALBU**

**Članak 31.**

Iznos pristojbe na žalbu utvrđuje Izvršni odbor NSZŽ-a.

Iznos pristojbe na žalbu i svaka izmjena pristojbi objavljuje se u Službenom glasilu IV HNL Središta Zagreb. Pristojba se vraća podnositelju ukoliko se u potpunosti žalba usvoji.

**ŽALBENI POSTUPAK**

**Članak 32.**

Nenajavljene, neblagovremene ili nedovoljno taksirane žalbe neće biti uzete u postupak, već će biti odbačene, a utakmica će biti registrirana postignutim rezultatom.

Pri ocjeni blagovremenosti žalbe, uzima se u obzir datum na poštanskom žigu preporučenog pisma ili brzojava, datum na telefax potvrdi o žalbi odaslanoj telefaxom ili datum na novčanoj uplatnici.

**Članak 33.**

Žalbe na odluke Povjerenika lige podnose se Komisiji za žalbe IV NL Središta Zagreb u roku od pet (5) dana od dana uručenja odluke.

U tri posljednja kola, rok za podnošenje žalbe je dva (2) dana. Žalba se podnosi preko Povjerenika lige, čija se odluka žalbom pobija.

Odluka u drugom stupnju mora biti donijeta u roku od deset (10) dana, a u slučaju žalbe iz stavka 2. ovog članka u roku od dva (2) dana od dana prijema žalbe.

Protiv odluke Komisije za žalbe ne može se uložiti žalba.

Žalbe na odluke Disciplinskog suca podnose se Komisiji za žalbe IV NL Središta Zagreb , a u roku od osam (8) dana od uručenja odluke.

Odluke o podnijetim žalbama na odluke Disciplinskog suca donose se najkasnije u roku od tri (3) mjeseca.

Ako organ u drugom stupnju ne riješi žalbu u predviđenom roku, smatra se da žalba nije usvojena, a žalitelj ima pravo podnijeti prijedlog za podizanje zahtjeva za zaštitu Pravilnika o nogometnim natjecanjima.

Rok za podnošenje prijedloga je deset (10) dana, odnosno pet (5) dana u slučaju žalbenog postupka u posljednja tri prvenstvena kola, po isteku roka za donošenje odluke o žalbi.

**REGISTRACIJA UTAKMICE**

**Članak 34.**

Ako na utakmici nije uložena žalba, a ne postoje razlozi za registraciju utakmice po službenoj dužnosti sa 3-0 (par forfe), utakmica se registrira s postignutim rezultatom.

Odigrane utakmice registrira Povjerenik lige u pravilu najkasnije u roku od 14 dana od dana odigravanja.

U slučaju da je na neku utakmicu uložena žalba, rok za registraciju utakmice produžava se do donošenja odluke o žalbi, odnosno do izvršenja te odluke. Registrirana utakmica ne može biti poništena od strane Povjerenika lige, ako je odluka postala pravovaljana ili je u drugom stupnju donijeta odluka koja je konačna osim u postupku predviđenom Pravilnikom o nogometnim natjecanjima.

**DISCIPLINSKA NADLEŽNOST**

**Članak 35.**

O disciplinskom prekršajima koje naprave klubovi, igrači, suci, treneri ili ostali nogometni djelatnici u ovom natjecanju odlučuje disciplinski sudac MŽNL Središte na osnovu odredaba Disciplinskog pravilnika HNS.

**POPUNJAVANJE TREĆE HNL**

**Članak 36.**

Pobjednik i drugo plasirani iz IV NL Središta Zagreb iz natjecateljske godine 2017/18 stječe pravo plasman u III HNL-Zapad. Ukoliko pobjednik Međužupanijske lige Središte iz natjecateljske godine 2017/18 ne dobije licencu za igranje u III HNL-Zapad ili odustane od nastupa u III HNL-Zapad, u III HNL-Zapad plasirat će se klub zaključno do četvrto plasiranog ukoliko je dobio licencu.

**OBNAVLJANJE LIGE**

**Članak 37.**

U natjecateljskoj sezoni 2017/18 IV NL Središta Zagreb će činiti 16 klubova i to:

- Klub (klubovi) koji je (su) ispali iz III HNL-Zapad

- najbolje plasirani klubovi IV NL Središta Zagreb u prvenstvu 2017/18., u broju koji je potreban

da skupina u prvenstvu 2018/19, uz primjenu ostalih kriterija, broji 16 klubova

- prvaci Županijskih nogometnih liga (Grad Zagreb i Zagrebačka županija) ulaze direktno u IV NL Središta Zagreb ,

- prvaci Županijskih nogometnih liga (Sisačko-moslavačka, Krapinsko-zagorska i Karlovačka županija) te najbolje plasirani klub koji mora ispasti iz IV NL Središta Zagreb ždrijebom daju dva para koji igraju kvalifikacijske utakmice – bolji iz dva susreta postaju članovi IV NL Središte u sezoni 2018/19.

- ukoliko je najbolje plasirani klub koji mora ispasti iz IV NL Središta Zagreb iz Sisačko moslavačke, Krapinske ili Karlovačke županije,taj klub igra sa prvakom (predstavnikom) svoj županije, a preostala dva čine drugi par

kvalifikacijskih utakmica – bolji iz dva susreta postaju članovi IV NL Središta Zagreb u sezoni 2018/19.

- ukoliko je najbolje plasirani klub koji mora ispasti iz IV NL Središta Zagreb iz Grada Zagreba ili Zagrebačke županije isti ide u ždrijeb sa prvacima (predstavnicima) preostale tri županije te daju dva para koji igraju kvalifikacijske utakmice – bolji iz dva susreta postaje član IV NL Središta Zagreb u sezoni 2018/19.

Posljednje plasirani klub IV NL Središta Zagreb u natjecateljskoj godini 2017/18. obavezno ispada iz lige.

**Članak 38.**

Ako se iz bilo kojih razloga u tijeku natjecanja u natjecateljskoj godini 2017/18. isprazni jedno ili

više mjesta, skupina IV NL Središta Zagreb se ne popunjava.

**UTVRĐIVANJE PLASMANA**

 **Članak 39.**

Klub koji pobijedi na utakmici, osvaja tri boda, a kod neriješenog rezultata svaki klub osvaja po jedan bod.

Ako klubovi osvoje isti broj bodova odlučuje razlika između danih i primljenih zgoditaka. U slučaju iste gol razlike, bolje mjesto na tablici zauzima momčad koja je postigla više zgoditaka, a ako su postigli isti broj zgoditaka dijele mjesta koja im pripadaju.

Ukoliko se radi o mjestu koje odlučuje o plasmanu u drugi dio natjecanja, u slučaju jednakog broja bodova,plasman se utvrđuje na osnovu dodatne tablice od rezultata koje su u međusobnim utakmicama postigli klubovi sa jednakim brojem bodova u prvom djelu natjecanja.

Ukoliko se radi o mjestu koje osigurava prijelaz u viši rang ili prijelaz u niži rang natjecanja u slučaju jednakog broja bodova, plasman se utvrđuje na osnovu dodatne tablice od rezultata koje su u međusobnim utakmicama postigli klubovi sa jednakim brojem bodova u prvom dijelu natjecanja.

Ukoliko se radi o odlučivanju o prvaku ili o prijelazu u viši ili niži rang natjecanja, u slučaju jednakog broja bodova, plasman se utvrđuje na osnovu dodatne tablice od rezultata koje su u međusobnim utakmicama u prvom I drugom dijelu postigli klubovi sa jednakim brojem bodova.

Plasman na dodatnoj pomoćnoj tablici utvrđuje se zbrojem osvojenih bodova.

Ako je zbroj bodova jednak, odlučuje razlika između danih i primljenih zgoditaka.

Ako je i ova razlika jednaka, odlučuje veći broj postignutih zgoditaka u gostima (kada su u kombinaciji dva kluba) odnosno veći broj postignutih zgoditaka (kada su u kombinaciji tri ili više klubova).

Ako se ni na ovaj način ne može utvrditi plasman, onda se odigravaju utakmice između zainteresiranih klubova i to:

- jedna utakmica po kup sustavu na neutralnom terenu, ako su u kombinaciji dva kluba,

- tri utakmice po jednostrukom bod sustavu na neutralnom terenu, ako su u kombinaciji tri kluba

- potreban broj utakmica po jednostrukom bod sustavu, na neutralnom terenu, ako je u kombinaciji 4 ili više klubova.

Ukoliko se usaglase klubovi, umjesto odigravanja ovih utakmica, pitanje pobjednika može se utvrditi ždrijebom koji će provesti nadležni natjecateljski organ.

Tablicu proglašava Izvršni odbor NSZŽ-e.

**PRAVA IZ NATJECANJA**

**Članak 40.**

Na svim prvenstvenim utakmicama IV NL Središta Zagreb prodaju se ulaznice koje samostalno tiskaju klubovi prema svojim potrebama.

Prihode sa prvenstvenih utakmica IV NL Središta Zagreb ubiru klubovi domaćini.

**Članak 41.**

U slučaju odigravanja nove prvenstvene utakmice, ukupan prihod sa te utakmice, po odbitku svih službenih rashoda i troškova gostujućeg kluba, sudaca i delegata, dijeli se na jednake dijelove.

Ukoliko se iz prihoda sa nove prvenstvene utakmice ne mogu podmiriti službeni rashodi i troškovi iz prethodnog stavka, klubovi zajednički snose gubitak

**Članak 42.**

Svi klubovi IV HNL Središta Zagreb e podliježu obveznom plaćanju slijedećih troškova:

a) članarinu za natjecanja u IV NL Središta Zagreb , koju određuje IO NSZŽ. Članarinu su klubovi dužni uplatiti u dvije rate (Jesen-Proljeće) prije odigravanja 1. kola odnosno prije početka proljetnog dijela natjecanja.

b) sucima putne troškove, i naknadu (taksu) prema odluci IO NSZŽ.

c) delegatu utakmice putne troškove, i naknadu (taksu) prema odluci IO NSZŽ.

d) plaćanje službenih osoba (sudaca i delegata), putni troškovi do prve slijedeće utakmice.

Ukoliko klub koji ne dokaže da je izvršio svoje obveze prema službenim osobama s prethodne utakmice kada je bio domaćin, delegat će to utvrditi u zapisnik utakmice, a povjerenik natjecanja će prijaviti klub disciplinskom sucu.

e) za održavanja - korištenje objekta na kome je utakmica odigrana, visinu nadoknade sporazumno utvrđuju vlasnik objekta i klub korisnik.

**Članak 43.**

Troškove vođenja natjecanja i funkcioniranja IV NL Središta Zagreb nadoknadit će klubovi, do potrebnog iznosa ako se iz ostalih prihoda ne osiguraju dovoljna novčana sredstva.

**NAGRADE**

**Članak 44.**

Prvoplasirani klub prvenstva IV NL Središta Zagreb dobiva u trajno vlasništvo pehar HNS-a, na kome se upisuje njegovo ime i godina osvajanja prvenstva.

Pehari se klubovima predaju na utakmicama po izboru kluba.

**OPREMA MOMČADI**

**Članak 45.**

Gostujući klub mora poštivati boju sportske opreme kluba domaćina, koja je prijavljena u tajništvo NSZŽ prije početka natjecanja i ista objavljena u Glasilu IV NL Središta Zagreb .

Klub domaćin nastupa u prijavljenoj boji sportske opreme na utakmici.

Ako gostujući klub nema sportsku opremu druge boje, domaćin će mu posuditi sportsku opremu boje različite od svojih.

Vratar mora nositi dres u boji koja ga jasno razlikuje od ostalih igrača i sudaca.

Dresovi ili majice jedne momčadi moraju biti istih boja i na poleđini označeni jasno čitljivim brojevima od 1-99 smještenim u sredini, visine između 25 cm (dvadeset pet centimetara) i 35 cm (trideset pet centimetara). Ako su dresovi prugasti ili šareni, brojevi moraju biti na jednobojnoj podlozi.

Brojevi na dresovima moraju se slagati sa brojevima u zapisniku utakmice.

Klubovi su obvezni osigurati majice različitih boja od sportske opreme za zamjenske igrače.

Klub domaćin obvezan je za foto - reportere osigurati vidljive oznake s brojevima od 1 - 10, koje su oni obvezni nositi za vrijeme utakmice.

**TIJELA NATJECANJA**

**Članak 46.**

Tijela natjecanja su:

1. Povjerenik za natjecanje,

2. Povjerenik za suđenje,

3. Povjerenik za sigurnost,

4. Disciplinski sudac,

5. Komisija za žalbe IV NL Središta Zagreb .

**POVJERENIK ZA NATJECANJE**

**Članak 47.**

Povjerenik za natjecanje:

- ima nadzor nad natjecanjem u IV NL Središta Zagreb

- rukovodi natjecanjem u skladu s ovim Propozicijama i ostalim propisima koji se primjenjuju u

natjecanju, odnosno Odlukama IO HNS-a, registrira utakmice i rješava sve prigovore i žalbe na

odigrane utakmice u prvom stupnju

- vodi tablicu natjecanja,

- određuje delegate za utakmice,

- utvrđuje satnicu, te odobrava promjenu termina i satnice natjecanja

- prati i proučava sustav natjecanja i predlaže izmjene i dopune,

- donosi prijedlog uputa o vršenju dužnosti delegata na utakmicama IV NL Središta Zagreb ,

- priprema prijedlog uputa za organizaciju i red na igralištu za vrijeme odigravanja, zajedno sa Povjerenikom za sigurnost,

- vodi evidenciju uspješnosti klubova u natjecanju za “Fair play“,

- kontrolira ispunjavanje uvjeta klubova IV NL Središta Zagreb neophodnih za odvijanje natjecanja,

- podnosi prijave protiv sudionika natjecanja IV NL Središta Zagreb koji prekrše odredbe ovih

Propozicija, Pravilnika o nogometnim natjecanjima, Kodeksa o ponašanju i drugih propisa HNS-a,

- priprema i predlaže sve normativne akte potrebne za natjecanje,

- najmanje dva puta godišnje podnosi Izvršnom odboru NSZŽ-a i Plenumu klubova izvješće o radu.

**POVJERENIK ZA SUĐENJE**

**Članak 48.**

Povjerenik za suđenje:

- određuje suce za utakmice IV NL Središta Zagreb

- priprema normativne akte i prijedloge odluka u svezi s natjecanjem iz sudačke problematike,

- sudjeluje u pripremi i provođenju seminara za suce i delegate,

- vodi brigu o suđenju na svim utakmicama IV NL Središta Zagreb ,

- prati suđenje kroz sredstva javnog priopćavanja, prikuplja i analizira zapisnike i izvješća o suđenju

- informira nadležna tijela o potrebi preuzimanja odgovarajućih mjera,

- podnosi prijave i sudjeluje u analizi materijala iz službenih prijava, prigovora i žalbi u vezi sa suđenjem

- najmanje dva puta godišnje, a obvezno po završetku sezone izrađuje i daje izvješće o suđenju Izvršnom odboru

NSZŽ-a i Plenumu klubova IV NL Središta Zagreb ,

- obavlja i druge dužnosti koje mu povjere nadležna tijela.

**POVJERENIK ZA SIGURNOST**

**Članak 49.**

Povjerenik za sigurnost:

- obavlja sve poslove u svezi osiguranja utakmica, a što je posebno definirano u Odluci o sigurnosti, stalno surađuje s povjerenicima za sigurnost klubova IV NL Središta Zagreb , i pomaže im u radu,

- najmanje dva puta godišnje podnosi izvješće Izvršnom odboru Središte i Plenumu klubova IV NL Središta Zagreb s prijedlozima eventualnih novih mjera za uspješniji rad.

**DISCIPLINSKI SUDAC**

**Članak 50.**

Disciplinski sudac:

- rješava u prvom stupnju o svim prekršajima koje su izvršili klubovi IV NL Središta Zagreb , njihovi igrači, treneri, suci, delegati i ostali nogometni djelatnici u natjecanju IV NL Središta Zagreb , a u skladu s Disciplinskim pravilnikom,

- najmanje dva puta godišnje podnosi izvješće Izvršnom odboru NSZŽ te Plenumu klubova IV NL Središta Zagreb o svom radu s prijedlogom oko eventualnih mjera za uspješniji rad.

**OSTALE ODREDBE**

**Članak 51.**

Klubovi sudionici natjecanja obvezuju se poštivati odredbe Propozicija natjecanja, odluke tijela natjecanja kao I načela Fair Play-a.

**Članak 52.**

Svi klubovi IV NL Središta Zagreb , moraju ispunjavati zahtjeve utvrđene kroz tehničke i stručno-pedagoške uvjete, koje je donio Izvršni odbor HNS-a za 4. stupanj natjecanja .

Svaki klub IV NL Središta Zagreb obvezan je najkasnije do početka prvenstva u natjecateljskoj 2017/18. godini imenovati povjerenika za poslove vezane za ispunjavanje uvjeta iz Odluke o uvjetima za natjecanje u IV NL Središta Zagreb . Klubovi su obvezni ostvarivati stalnu suradnju s Povjerenikom za natjecanje i tajnikom Središta u vezi ostvarivanja uvjeta. Klub koji tijekom natjecanja ne bude ispunjavao uvjete iz Odluke o uvjetima za natjecanje u IV NL Središta Zagreb , neće moći igrati utakmice dok ne ispuni uvjete.

Nepridržavanje obveza iz ovog članka predstavlja i prekršaj koji se kažnjava sukladno odredbama Disciplinskog pravilnika HNS-a.

**KAZNENE ODREDBE**

 **Članak 53.**

Za povrede odredaba ovih propozicija disciplinsku odgovornost snose svi za to odgovorni klubovi, igrači, suci, delegati i ostali djelatnici, a prema odredbama Disciplinskog pravilnika HNS.

 **Članak 54.**

Za sve što nije predviđeno ovim Propozicijama vrijede odredbe Pravila nogometne igre, Odluke Međunarodnog BOARD-a, Pravilnika o natjecanju HNS-a, te ostalih propisa i odluka HNS.

 **Članak 55.**

Za tumačenje ovih Propozicija nadležan je Izvršni odbor NSZŽ.

 **Članak 56.**

Ove Propozicije stupaju na snagu danom objave u službenom glasilu IV NL-e Središte Zagreb .

Zagreb, lipanj 2017.

Predsjednik NSZŽ:

 Nikola Galešić v.r.